Kyk: Cheslin en Layla maak geslag van baba bekend | Netwerk24
12 Julie 2020 22:11
Sussie of boetie? Dit was die woorde op die swart ballon wat die Kolbe-egpaar laat bars het om sekondes later die geslag van baba nommer twee uit te vind.
Die Springbok-rugbyheld Cheslin Kolbe en sy vrou, Layla, het Sondag met 'n video op sosiale media die geslag van hul nuwe baba bekend gemaak.
In die video hou Layla die ballon vas terwyl sy wag vir Cheslin en hul dogtertjie, Kylah, om die ballon te prik. Layla skree van blydskap toe sy pienk konfetti uit die ballon sien waai.
Cheslin, wat Kylah in sy arms vashou, sê dan vir haar: "Wat gaan jou suster se naam wees."
Layla het die hutsmerk #6maandeswanger by die video op Instagram gebruik. Toe die egpaar verlede maand aankondig dat hulle 'n tweede baba verwag, het hulle nie gesê hoe ver sy swanger is nie.
Die paartjie is opgewonde oor dié swangerskap aangesien Layla twee miskrame ná Kylah se geboorte gehad het.